Aalto-yliopiston teknillisen fysiikan professori Peter Lund pitää sekä Teollisuuden Voiman että Fennovoiman ydinvoimalahankkeiden kaatumista täysin mahdollisena.

Lund ei usko, että TVO pystyy kirimään riittävästi Olkiluoto 3:n rakentamisaikataulua. Nykyisen periaatepäätöksen mukaan TVO:lla on aikaa ensi kesäkuun loppuun jättää rakentamislupahakemus.

– Aika ei riitä. Ollaan jo varmaan jo lähellä vuotta 2018 ennen kuin OL3 on valmis, ehkä se menee jopa vuoden 2019 puolelle.

Vapaavuori valitsi vaikeamman projektin Professori Peter Lund

"Fennovoima on riskihanke"

Peter Lundille oli yllätys, että Vapaavuori ei esitä TVO:lle lisäaikaa OL4:n rakentamisluvalle. Fennovoima sen sijaan on saamassa luvan oman periaatepäätöksensä muutokseen.

– Eurajoen Olkiluodossa olisi infrastruktuuri valmiina. Fennovoima lähtee puhtaalta pöydältä. Vapaavuori valitsi vaikeamman projektin.

Lund epäilee vahvasti Fennovoiman hankkeen toteutumista. Hän ei pidä sitä taloudellisesti järkevänä investointina.

– Fennovoimalle asetetut ehdot ovat kovat. Suomalaista omistajuutta pitäisi saada enemmän. Tämä merkitsee käytännössä sitä, että Suomesta pitäisi löytyä 600-700 miljoonaa euroa lisää rahaa hankkeeseen, joka ei ole riskitön. Talous voi olla juuri se seikka, joka kaataa Fennovoiman suunnitelmat.

"Arevalla suuri vastuu ongelmista"

Professori Lundin mukaan on epäreilua syyttää yksistään TVO:ta Olkiluoto 3:n viivästymisestä. Elinkeinoministeri Jan Vapaavuori sanoi eilen Ylen A-studiossa, että TVO voi katsoa ainoastaan peiliin, kun yhtiössä mietitään, miksi Olkiluoto 4:lle ei voitu myöntää jatkoaikaa.

On vähän epäreilua syyttää TVO:ta ongelmista Professori Peter Lund

Lundin mukaan suurin vastuu on laitostoimittaja Arevalla.

– OL3 on maailman suurin voimalaitos ja maailman suurimpia rakennusprojekteja. Tämä suuruus jo tuo mukanaan suuria haasteita. Jos jotain pitää syyttää, niin laitostoimittaja Arevalla on suuri vastuu. On vähän epäreilua syyttää TVO:ta ongelmista.

"Energiapolitiikka kaipaa tuuletusta"

Peter Lund on vaatinut Suomen energiapolitiikkaan modernisointia. Nykyinen politiikka on hänen mukaansa jämähtänyt 1970-luvun öljykriisin jälkeiseen aikaan.

– Energiainvestointien pitäisi lisätä kunnolla talouskasvua ja työpaikkoja. Tähän päästäisiin suosimalla suomalaista osaamista ja energiaa.

Lund ei usko sähköpulaan, vaikka molemmat ydinvoimalahankkeet kaatuisivat.

– Tehostaisin energian käyttöä ja käyttäisin enemmän uusiutuvaa energiaa. Suomalaisella teollisuudella on paljon osaamista energian säästämis- ja tehostamisteknologiassa. Uusiutuvan energian käytössä on myös paljon käyttämättömiä mahdollisuuksia. Uusiutuva energia on paljon muutakin kuin puuta.